आजादी की रोशनी सारंडा और अबूझमाड़ के जगलों तक नहीं पहुँच पाती है तो दूसरी तरफ, यह कश्मीर और पूर्वोत्तर राज्यों में रोशनी कम फैलाती है, तपिश ज्यादा देती है। वर्गीय और जातीय भिन्नता के आधार पर आजादी के अलग-अलग मायने तो हैं ही। लेकिन, इस तथ्य की ओर लोगों का ध्यान प्रायः नही गया है कि स्वतंत्रता के बाद बदली हुई व्यवस्था में कस्बों का जीवन सब से ज्यादा संकटगस्त हो गया है। जो कस्बे अपने आंतरिक संसाधनों अथवा किन्हीं राजनीतिक समीकरणों से मिले लाभ के चलते शहर के रूप में विकसित हो गए, वे तो अपनी नई पहचान के साथ बच गए, लेकिन जिनका स्वरूप नहीं बदला है उनका रूप धीरे-धीरे विकृत होता जा रहा है। ऐसे कस्बों की अंतिम नियति है, पलायन।